Vejen fra Thy til Mors kan fra uge 39 blive besværet. Vilsundbroen, der binder Thy og Mors sammen skal nemlig renoveres. Fra den 23. september til den 30. november udfører Vejdirektoratet vedligeholdelsesarbejde på Vilsundbroen. Det oplyser Vejdirektoratet i en pressemeddelelse. Arbejdet vil blive udført med trafikregulerende foranstaltninger, som kan give anledning til gener for vejtrafikken – herunder afspærring af én kørebane med skiltevogn og kegler. I myldretiden vil der dog ikke være spærret for at skabe mindst mulig gene for trafikanterne. Under entreprenørens arbejde vil der til alle tidspunkter være muligt for fodgængere og trækkende cyklister at passere arbejdsområdet. I deres pressemeddelelse beklager Vejdirektoratet på forhånd for eventuelle gener.

Opsummering:
Vildsundbroen skal renoveres, og det kan give gener for trafikken, mener Vejdirektoratet, der står for renoveringen.